Správa zo zahraničnej pracovnej cesty

1.  Účastníci ZPC:

Ing. Marta Fábiková - odbor implementácie štátnej podpory výskumu a vývoja, sekcia vedy a techniky MŠVVaŠ SR, Stromová 1, 813 30 Bratislava, štátny radca

Ing. Marta Mosná - odbor implementácie štátnej podpory výskumu a vývoja, sekcia vedy a techniky MŠVVaŠ SR, Stromová 1, 813 30 Bratislava, hlavný štátny radca

2. Zahraničná pracovná cesta :

Štát: Belgicko
Mesto: Brusel
Vykonaná v dňoch: 3.5.2012- 4.5.2012
Prijímajúca organizácia: Spoločný podnik ENIAC
Účel cesty: Účasť na workshope Spoločného podniku ENIAC
Spôsob financovania : MŠVVaŠ SR 
                   
3.  Rámcový program :

  3.5.2012 : Bratislava – Viedeň – Brusel
  4.5.2012 : rokovanie, Brusel – Viedeň – Bratislava 

4.  Stručný priebeh rokovaní :

Workshop bol zameraný na oboznámenie sa účastníkov workshopu so vznikom, činnosťou a fungovaním Spoločného podniku ENIAC (SP ENIAC) ako aj jeho spoluprácou s národnými financujúcimi orgánmi pri financovaní projektov SP ENIAC. Cieľovou skupinou, pre ktorú bol workshop určený, boli zástupcovia verejných orgánov a národných financujúcich orgánov projektov SP ENIAC. Celým workshopom prítomných sprevádzal Dr. Yves Gigase zo SP ENIAC.

Spoločný podnik ENIAC bol založený na návrh Európskej komisie na implementáciu spoločnej technologickej iniciatívy ENIAC zameranej na podporu projektov v oblasti nanoelektroniky nariadením Rady (ES) č. 72/2008 z 20.12.2007 (základ vzniku treba hľadať ešte v 6. RP, kedy boli vytvorené európske technologické platformy a následne v 7. RP dlhodobé verejno-súkromné partnerstvá vo forme spoločných technologických iniciatív). Hlavným cieľom je, aby sa zvýšilo investovanie súkromného a verejného sektora do nanoelektroniky a posilnil sa ďalší rast, konkurencieschopnosť a udržateľnosť v tejto oblasti. Už v súčasnosti je do projektov SP ENIAC zapojených 270 malých a stredných podnikov EÚ.

Dôležitými úlohami SP ENIAC je vyhlasovanie výziev na podávanie projektov v oblasti nanoelektroniky, hodnotenie návrhov, výber a prideľovanie finančných prostriedkov vybraným projektom, monitoring projektov a pod. Projekty sú riešené konzorciami účastníkov z rôznych členských krajín. 

Dr. Yves Gigase sa v rámci rokovania zaoberal orgánmi SP ENIAC (Správna rada, Výkonný riaditeľ, Rada verejných orgánov, Výbor pre priemysel a výskum), ich zložením, úlohami a pod. Súčasne boli účastníkom workshopu osobitne predstavení aj členovia tímu SP ENIAC.

Ďalšie časti rokovania boli venované:
-	procesu od vypísania výziev až po schvaľovanie a výber projektov, 
-	negociáciám a následnému uzatváraniu zmlúv (konzorciálne zmluvy, zmluvy medzi SP ENIAC a víťaznými subjektmi vybraných projektov, národné zmluvy medzi národným financujúcim orgánom a víťaznými subjektmi, dodatky k zmluvám),
-	finančným otázkam a komunikácii SP ENIAC s národnými financujúcimi orgánmi, 
-	technickému a finančnému monitoringu projektov, 
-	súčasnému stavu vypísaných výziev (od začiatku pôsobenia bolo vypísaných už sedem výziev) a pod.

Pozícia Slovenskej republiky:
Slovenská republika je členom Spoločného podniku ENIAC na podporu spoločných európskych výskumných a vývojových aktivít v oblasti nanoelektroniky od roku 2008. Na základe dohody o správe uzavretej v roku 2009 medzi SP ENIAC a MŠVVaŠ SR sa MŠVVaŠ SR stalo financujúcim orgánom, ktorý zabezpečuje poskytovanie prostriedkov štátneho rozpočtu SR na spolufinancovanie účasti slovenských organizácií výskumu a vývoja v schválených projektoch SP ENIAC.  Zaviazalo sa alokovať každoročne v svojej rozpočtovej kapitole finančné prostriedky vo výške 500 tis. Eur za účelom spolufinancovania účasti organizácií výskumu a vývoja v SR v projektoch ENIAC. Účasť slovenských organizácií výskumu a vývoja v projektoch ENIAC je tak spolufinancovaná SP ENIAC (max. do výšky 16,7 % oprávnených nákladov) a  MŠVVaŠ SR, pričom percentuálny podiel spolufinancovania sa odvíja od toho, o aké inštitúcie ide (veľký podnik, stredný podnik, malý podnik, či verejné organizácie výskumu a vývoja a vysoké školy) a od činnosti výskumu (základný výskum, aplikovaný výskum, experimentálny vývoj). SR v súčasnosti spolufinancuje tri projekty v rámci spoločného podniku ENIAC.
Zástupcom SR v Rade verejných orgánov SP ENIAC je prof. Ing. Daniel Donoval, DrSc. z FEI STU v Bratislave.

5.  Odporúčané závery:

SP ENIAC organizuje predmetné workshopy za účelom oboznámenia zástupcov verejných orgánov a národných financujúcich orgánov s aktuálnymi informáciami o SP ENIAC a jeho aktivitách a na druhej strane za účelom vylepšenia procesov, väčšej flexibility a odstraňovania zbytočnej byrokracie pri projektoch SP ENIAC.
V súčasnosti je otvorená v poradí siedma výzva na predkladanie žiadostí:
-	14.6.2012 je uzávierka na predloženie návrhu projektu,
-	13.9.2012 je uzávierka na predloženie celého projektu.
O projekty SP ENIAC sa môžu uchádzať aj slovenské organizácie výskumu a vývoja pôsobiace v oblasti nanoelektroniky.

6.   Prehľad prinesenej dokumentácie a miesto jej uloženia
Prinesené materiály sú uložené na odbore implementácie štátnej podpory výskumu a vývoja sekcie vedy a techniky MŠVVaŠ SR.

7.   Osobitne vyhodnotený očakávaný prínos ZPC
Možnosť slovenských organizácií výskumu a vývoja uchádzať sa o projekty SP ENIAC v oblasti nanoelektroniky v rámci vypísaných výziev SP ENIAC a získať tým finančné prostriedky na výskum a vývoj z verejných zdrojov ako aj z prostriedkov EÚ.
Získanie nových poznatkov o fungovaní a činnosti Spoločného podniku ENIAC ako aj o spolupráci s národnými financujúcimi orgánmi (v prípade Slovenska MŠVVaŠ SR) pri financovaní projektov SP ENIAC. Poznatky získané na workshope budú využité pri príprave národných zmlúv s víťaznými slovenskými subjektmi vybraných projektov SP ENIAC.

8.    Spôsob zverejnenia výsledkov ZPC, prenos získaných informácií
Správa bude zverejnená na webovom sídle MŠVVaŠ SR : www.minedu.sk

Súhlasíme so zverejnením správy na internete.

Správu vypracovala: Ing. Marta Fábiková a Ing. Marta Mosná, OIŠPVV	
Dátum: 17.5.2012

Správu odporúča schváliť: Ing. Róbert Szabó, RO IŠPVV

Správu schválil : RNDr. Marta Cimbáková, GR sekcie V a T